***** ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Νοεμβρίου 1987 για την έγκριση προγράμματος στον τομέα του κρέατος πουλερικών στο κρατίδιο της Βαυαρίας, το οποίο υπέβαλε η Ομοσπονδιακή Δημοκρατία της Γερμανίας σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στη γερμανική γλώσσα είναι το μόνο αυθεντικό) (87/581/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 για την ανάληψη κοινής δράσης για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5, Εκτιμώντας: ότι, στις 8 Ιανουαρίου 1987, η κυβέρνηση της Ομοσπονδιακής Δημοκρατίας της Γερμανίας κοινοποίησε πρόγραμμα στον τομέα του κρέατος πουλερικών στη Βαυαρία και στις 15 Ιουλίου 1987 υπέβαλε συμπληρωματικά στοιχεία· ότι το εν λόγω πρόγραμμα αφορά τον εκσυγχρονισμό και την ορθολογικοποίηση της παράδοσης και σφαγής ορνίθων, παπιών, χηνών, γάλων και της ψύξης, κατάψυξης, αποθήκευσης και της επεξεργασίας τους για την αποστολή ως κρέατος πουλερικών· ότι πρόκειται να ενισχυθεί η ανταγωνιστικότητα και να βελτιωθεί η ποιότητα των προϊόντων του εν λόγω τομέα· ότι πρόκειται, κατά συνέπεια, για ένα πρόγραμμα που εμπίπτει στο πεδίο εφαρμογής του άρθρου 2 του κανονισμού (ΕΟΚ) αριθ. 355/77· ότι για να εγκριθεί το εν λόγω πρόγραμμα δεν προβλέπεται να ληφθεί απόφαση σχετικά με τη χορήγηση της ενίσχυσης από το Ταμείο σύμφωνα με το άρθρο 14 του κανονισμού (ΕΟΚ) αριθ. 355/77, και ιδιαίτερα όσον αφορά τον έλεγχο του κατά πόσον τηρούνται οι όροι του άρθρου 9 παράγραφος 1· ότι το εν λόγω πρόγραμμα περιέχει επαρκή στοιχεία σύμφωνα με το άρθρο 3 του κανονισμού (ΕΟΚ) αριθ. 355/77, σύμφωνα με τα οποία μπορούν να επιτευχθούν στον τομέα του κρέατος πουλερικών στη Βαυαρία οι στόχοι που αναφέρονται στο άρθρο 1 του κανονισμού · ότι η προθεσμία που καθορίζεται για την εφαρμογή του προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται το πρόγραμμα στον τομέα του κρέατος πουλερικών στο κρατίδιο της Βαυαρίας, το οποίο ανακοίνωσε η κυβέρνηση της Ομοσπονδιακής Δημοκρατίας της Γερμανίας στις 8 Ιανουαρίου 1987, σύμφωνα με τον κανονισμό (ΕΟΚ) αριθ. 355/77, παραθέτοντας συμπληρωματικά στοιχεία στις 15 Ιουλίου 1987. Άρθρο 2 Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Βρυξέλλες, 30 Νοεμβρίου 1987.

[Source: multi_eurlex | Tokens: 2432]